Hrvatski gimnastičar Filip Ude završio je nastup na Olimpijskim igrama u Rio de Janeiru, osvojivši 30. mjesto u subotnjim kvalifikacijama na konju s hvataljkama s ocjenom 14.333 te nije uspio izboriti mjesto u finalu.

Osvajač srebra na ovoj spravi iz Pekinga 2008. svoj će san o olimpijskom zlatu morati pokušati dosanjati za četiri godine u Tokiju, nakon što je u završnici vježbe u Rio de Janieru pao s konja te time izgubio izglede za plasman među osmoricu najboljih koji će se boriti za odličja.

Čakovčanin ni do trenutka pada nije bio perfektan u izvedbi, ali se uspijevao održati na spravi. Da nije izgubio kontrolu i da je uspio bez pada završiti vježbu, imao bi izglede ubaciti se među osmoricu gimnastičara koji će se boriti u finalu. Za to je bilo potrebno dobiti ocjenu veću od 15.300. Naš je gimnastičar prijavio vježbu s početnom ocjenom 6.700, a za svoju je izvedbu dobio 7.633.